TSE เด้งแรง 5% รับแผนธุรกิจลงทุนโซลาร์ฟาร์ม 5 MW ในอยุธยา-ราคาหุ้นต่ำบุ๊ก
TSE เด้งแรง 5% รับแผนธุรกิจลงทุนโซลาร์ฟาร์ม 5 MW ในอยุธยา-ราคาหุ้นต่ำบุ๊ก โดย ณ เวลา 12.00 น. อยู่ที่ระดับ 2.40 บาท บวก 0.12 บาท หรือ 5.26% ด้วยมูลค่าซื้อขาย 8.08 ล้านบาท
22 มี.ค. 2562

ผู้สื่อข่าวรายงานว่า บริษัท ไทย โซล่าร์ เอ็นเนอร์ยี่ จำกัด (มหาชน) หรือ TSE ณ เวลา 12.00 น. อยู่ที่ระดับ 2.40 บาท บวก 0.12 บาท หรือ 5.26% ด้วยมูลค่าซื้อขาย 8.08 ล้านบาท คาดเก็งกำไรแผนธุรกิจใหม่และราคาหุ้นยังต่ำกว่า มูลค่าหุ้นทางบัญชีที่หุ้นละ 2.50 บาท

โดยวานนี้(21มี.ค.)บริษัทแจ้งว่าที่ประชุมคณะกรรมการบริษัทเมื่อวานนี้ (21 มี.ค.) อนุมัติการเข้าลงทุนในบริษัท บีเอส บางไทร โซลาร์ จำกัด (BSS) ซึ่งดำเนินธุรกิจโรงไฟฟ้าพลังงานแสงอาทิตย์ จำนวน 1 โครงการ กำลังการผลิตเสนอขาย 5 เมกะวัตต์ (MW) ตั้งอยู่ที่จังหวัดพระนครศรีอยุธยา โดยเริ่มลงทุนในสัดส่วนร้อยละ 49 ของทุนชำระแล้ว คาดว่าจะดำเนินการแล้วเสร็จภายในไตรมาส 1/62  และจะลงทุนให้ครบเป็นร้อยละ 100 ของทุนชำระแล้วภายหลังจากได้มีการจำหน่ายไฟฟ้าเชิงพาณิชย์ครบ 3 ปี โดยมีมูลค่าการลงทุนรวมจำนวนทั้งสิ้น 132.5 ล้านบาท
ทั้งนี้ โครงการดังกล่าวมีใบอนุญาตซื้อขายไฟฟ้าประเภทโรงไฟฟ้าพลังงานแสงอาทิตย์ และมีสัญญาขายไฟฟ้าให้แก่การไฟฟ้าส่วนภูมิภาค (กฟภ.) โดยได้เริ่มจำหน่ายไฟฟ้าเข้าระบบเชิงพาณิชย์ (COD) เมื่อวันที่ 26 ธ.ค.59 มีระยะเวลาซื้อขายไฟฟ้า 20 ปีและอัตรารับซื้อไฟฟ้าแบบ Feed-in Tariff (FiT) เท่ากับ 5.66 บาท/หน่วย ตามสัญญาซื้อขายไฟฟ้ากับกฟภ.
บริษัทคาดว่าการลงทุนในครั้งนี้ จะก่อให้เกิดประโยชน์ต่อบริษัท และผู้ถือหุ้น เนื่องจากเป็นการลงทุนในธุรกิจที่มีแนวโน้มเติบโตในอนาคต ประกอบกับนโยบายภาครัฐให้การสนับสนุนการผลิตไฟฟ้าจากพลังงานหมุนเวียนอื่นอย่างเต็มที่ สำหรับเงินลงทุนที่ใช้ลงทุนจะมาจากกระแสเงินสดภายในของบริษัท และการกู้ยืมจากสถาบันการเงิน ซึ่งคาดว่าการกู้ยืมดังกล่าวไม่มีเงื่อนไขที่มีผลกระทบต่อสิทธิของผู้ถือหุ้นของบริษัท
 